การประกอบธุรกิจของแต่ละสายผลิตภัณฑ์

ธุรกิจของ BOL ในปัจจุบันแบ่งออกเป็น 3 กลุ่มใหญ่ๆ ได้แก่

1.  บริการด้านข้อมูล (Information Services)

    1.  บริการข้อมูลเบื้องต้น (Basic Information)

    2.  บริการข้อมูลสำหรับสนับสนุนการตัดสินใจ (Decision Support Information)

    3.  บริการข้อมูลสำหรับการวิเคราะห์ (Analytic Information)

2.  บริการด้านการบริหารความเสี่ยง (Risk Management Services)

    1.  ระบบเพื่อการบริหารความเสี่ยง (Risk Management Solution)

    2.  ที่ปรึกษาด้านการบริหารความเสี่ยง (Risk Management Consultancy)

3.  บริการอื่นๆ (Other Services)

    1.  โครงการพิเศษ (Special Project)

    2.  การติดตามหนี้สิน (DebtLine)

1.  บริการด้านข้อมูล (Information Services)

ธุรกิจบริการข้อมูลเป็นธุรกิจหลักของบริษัท โดยมีบริษัทมีรายได้มากกว่า 70%
และมีความเติบโตอย่างต่อเนื่อง ด้วยปัจจัยภายใน และภายนอก
ทำให้องค์กรต้องปรับตัวต่อการเปลี่ยนแปลง
ข้อมูลในการตัดสินใจจึงทวีความสำคัญในบทบาทของการบริหารจัดการในองค์กร
เพื่อให้ครอบคลุมและเหมาะสมกับสภาพการแข่งขัน
ระดับความพร้อมของกลุ่มเป้าหมายที่อาจแตกต่างกัน
บริษัทได้พัฒนาการให้บริการให้มีความหลากหลายอย่างต่อเนื่องเพื่อให้ตรงตามความต้องการของลูกค้า
โดยมุ่งเน้นในการสร้างมูลค่าเพิ่ม และมุมมองใหม่ๆ ในการบริหารความเสี่ยงและโอกาส
ในปัจจุบันบริการข้อมูลได้มีรูปแบบต่างๆ ดังนี้

1.  บริการข้อมูลเบื้องต้น (Basic Information)

  เป็นบริการข้อมูลบริษัททั้งในประเทศและต่างประเทศ ผ่านบริการออนไลน์และออฟไลน์
  ซึ่งเป็นบริการสำหรับบริษัทเอกชน หน่วยงานราชการ และหน่วยงานธุรกิจโดยทั่วไป
  โดยเป็นการนำเอาแหล่งข้อมูลธุรกิจต่างๆ มาเชื่อมโยงอย่างบูรณาการ
  ทำให้ผู้ใช้บริการสามารถมองภาพของข้อมูลได้อย่างครบถ้วนทั้งเชิงลึกและเชิงกว้าง
  รองรับผู้ใช้หลายระดับ และตอบสนองความต้องการของผู้ใช้งานที่แตกต่างกัน อาทิเช่น

-   การให้บริการข้อมูลในรูปแบบ Web-based application ซึ่งมีฟังก์ชั่นการใช้งานหลัก ดังนี้

    -   การเข้าถึงมิติของข้อมูลจากการเชื่อมโยงที่มาจากหลายแหล่งข้อมูลและมีความทันสมัย

    -   การวิเคราะห์ทางการเงินเชิงลึก
        ที่ช่วยให้ผู้ใช้สามารถมีความเข้าใจความซับซ้อนของตัวเลขทางการเงินได้โดยง่าย

    -   การแจ้งเตือนความเปลี่ยนแปลง
        เป็นแจ้งเตือนเหตุการณ์สำคัญของกลุ่มเป้าหมายซึ่งอาจจะมีผลกระทบกับองค์กร

    -   การค้นหากลุ่มลูกค้าตามเงื่อนไข
        ทำให้สามารถเข้าถึงการกระจายตัวของกลุ่มเป้าหมายได้อย่างชัดเจนเพื่อใช้ในการกำหนดกลยุทธ์ขององค์กร

    -   การสืบค้นพิเศษที่เพิ่มประสิทธิภาพทางการตลาด

-   การให้บริการข้อมูลในรูปแบบรายงาน

-   การให้บริการข้อมูลในรูปแบบฐานข้อมูล ซึ่งผู้ใช้สามารถกำหนดเงื่อนไขต่างๆ
    ที่ใช้เลือกข้อมูลในฐานข้อมูลของบริษัทและจะได้รับข้อมูลในรูปแบบที่ลูกค้าต้องการ

    1.  บริการข้อมูลสำหรับสนับสนุนการตัดสินใจ (Decision Support Information)

  เป็นการให้บริการข้อมูลในรูปแบบของระบบช่วยในการตัดสินใจ
  ซึ่งเป็นบริการสำหรับหน่วยงานขนาดใหญ่ เช่นสถาบันการเงิน ที่มีความจำเป็นจะต้องใช้ข้อมูล
  และมุมมองในระดับภาพรวม บริการนี้จะเป็นบริการที่รวมถึงข้อมูล ระบบแอพลิเคชั่น
  ระบบคอมพิวเตอร์ และการอัพเดทข้อมูลให้ทันสมัย

2.  บริการข้อมูลสำหรับการวิเคราะห์ (Analytic Information)

  เป็นการให้บริการข้อมูลในรูปแบบของคะแนน หรือตัวชี้วัด
  โดยเป็นการนำเอาข้อมูลทางธุรกิจและข้อมูลทางการเงินของนิติบุคคลที่มีในฐานข้อมูลของบริษัทกว่า
  260,000 ราย มาวิเคราะห์ในเชิงสถิติและแปลค่าออกมาเป็นคะแนน
  เพื่อใช้คาดการณ์ความเป็นไปได้ของนิติบุคคลใดๆ ที่จะเกิดวิกฤตทางการเงิน
  โดยนำไปสู่การล้มละลาย พิทักษ์ทรัพย์เด็ดขาด การเลิกหรือฟื้นฟูกิจการ
  เพื่อให้ผู้ใช้สามารถเข้าใจสถานะการดำเนินกิจการของลูกค้า
  สามารถกระจายความเสี่ยงและกำหนดกลยุทธ์บริหารความเสี่ยงใน Portfolio
  ได้อย่างมีประสิทธิภาพ

2.  บริการด้านการบริหารความเสี่ยง (Risk Management Services)

    1.  ระบบเพื่อการบริหารความเสี่ยง (Risk Management Solution)

  เป็นการให้บริการร่วมกับบริษัทชั้นนำจากต่างประเทศในการนำเสนอเครื่องมือที่ใช้ในการบริหารความเสี่ยงให้แก่สถาบันทางการเงิน
  เช่น ระบบการวิเคราะห์ทางการเงิน ระบบ Business Rule Engine เป็นต้น

2.  ที่ปรึกษาด้านการบริหารความเสี่ยง (Risk Management Consultancy)

  เป็นการให้บริการที่ปรึกษาด้านการบริหารความเสี่ยง โดยการนำประสบการณ์
  และความเชี่ยวชาญในมุมมองและการวิเคราะห์ข้อมูล
  มาให้บริการลูกค้าโดยมีรูปแบบเป็นการจัดการอบรม และให้คำปรึกษา

2.  บริการอื่นๆ (Other Services)

    1.  โครงการพิเศษ (Special Project)

  โครงการพิเศษ (Special Project) เป็นโครงการที่บริษัท
  ดำเนินการโดยอาศัยความเชี่ยวชาญหลักของบริษัท เช่น การบริหารจัดการฐานข้อมูล
  การตรวจสอบความถูกต้องของข้อมูล การพัฒนาระบบเทคโนโลยีสารสนเทศ เป็นต้น
  ซึ่งโครงการพิเศษนี้ จะดำเนินการภายใต้ความต้องการเฉพาะ (Special Requirements)
  ของลูกค้าแต่ละราย

2.  การติดตามหนี้สิน (DebtLine)

  บริษัทได้เสนอบริการการจัดเก็บหนี้อย่างมืออาชีพ เพื่อเพิ่มประสิทธิภาพ
  และสภาพคล่องทางการเงินให้แก่กลุ่มลูกค้าของบริษัทเพื่อให้ลูกค้าของบริษัทได้รับเงินจากการขายสินค้า
  และบริการครบถ้วน โดยยังคงรักษาความสัมพันธ์อันดีกับคู่ค้าไว้ได้

(2) การตลาดและภาวะการแข่งขันกลยุทธ์การแข่งขัน

ภาวะอุตสาหกรรม

ในภาวะเศรษฐกิจของปีที่ผ่านมานั้น ประเทศได้รับผลกระทบจากวิกฤตอุทกภัย
ซึ่งทำให้หลายอุตสาหกรรม และ การขนส่งผลผลิตหงุดชะงักเป็นเวลาหลายเดือน
จากเหตุนี้ทำให้หลายผลิตภัณฑ์มีราคาสูงขึ้น โดยเฉพาะชิ้นส่วนอิเลคทรอนิคส์สำหรับคอมพิวเตอร์
ซึ่งประเทศไทยถือว่าเป็นฐานการผลิตที่สำคัญของโลกในอุตสาหกรรมนี้
มีการคาดการณ์ว่าเศรษฐกิจนั้นจะฟื้นตัวภายในไตรมาสที่ 3 ของปีนี้ ซึ่งมีสัญญาณที่ดีให้เห็นอาทิเช่น
การวางแผนกลยุทธป้องกันอุทกภัยในอนาคต การลงทุนในโครงสร้างพื้นฐานของประเทศ
และสภาวะการลงทุนที่ดี เช่น การที่ดัชนีของตลาดหลักทรัพย์ได้อยู่ในระดับที่เกิน 1,200 จุด
ซึ่งสูงที่สุดในรอบ 16 ปี สิ่งเหล่านี้จะเป็นสิ่งสร้างความเชื่อมั่นต่อนักลงทุนทั้งในและต่างประเทศ
รวมถึงประชาชนทั่วไปด้วย ต้นทุนการผลิตทั่วไปยังอยู่ในเกณฑ์ที่สูง
เนื่องจากราคาน้ำมันยังสูงขึ้นอย่างต่อเนื่อง
ซึ่งจะมีผลกระทบตามมาในด้านราคาสินค้าที่อาจจะมีการปรับเพิ่มในอนาคต
รวมถึงการอนุมัติเรื่องค่าจ้างแรงงานใหม่ ซึ่งทำให้ต้นทุนของบริษัทนั้นสูงขึ้นตามไปด้วย

แนวโน้มของการใช้ข้อมูลเพื่อช่วยในการตัดสินใจในการทำธุรกิจนั้นมีเพิ่มขึ้น
เนื่องจากองค์กรต่างๆได้ตระหนักถึงการบริหารความเสี่ยงในอนาคต
ไม่ว่าจะเป็นภาควิสาหกิจขนาดย่อมและขนาดกลาง (SMEs) อุตสากหรรมขนาดใหญ่ จนถึง
หน่วยงานราชการ และ สถาบันการเงิน
เพื่อที่องค์กรเหล่านี้จะสามารถตรวจสอบสภาพทางการเงินของตัวเอง และ ลูกค้า หาตลาดใหม่
วิเคราะห์ถึงโอกาสความเสี่ยงที่จะเกิดขึ้นในอนาคต และ
วางแผนกลยุทธที่สอดคล้องกับความต้องการขององค์กรได้
ซึ่งบริษัทนั้นได้มีให้บริการข้อมูลนิติบุคคลออนไลน์ซึ่งครอบคลุมกว่า 1,000,000 บริษัทประเทศไทย
เพื่อให้ความสะดวก และรองรับความต้องการขององค์กรเหล่านี้

ภาวะการแข่งขัน

การให้บริการข้อมูลนิติบุคคลจดทะเบียนและข้อมูลธุรกิจออนไลน์ถือเป็นธุรกิจที่น่าสนใจในปัจจุบัน
เพราะข้อมูลถือเป็นสิ่งที่มีมูลค่าสูงและนำมาซึ่งประโยชน์ต่อภาคธุรกิจ ภาคการลงทุนของประเทศ
ถึงแม้ว่าในปัจจุบันบริษัทยังไม่มีคู่แข่งขันทางตรงที่สามารถให้บริการได้ครอบคลุมและครบวงจร
ทั้งทางด้านการเข้าถึงข้อมูล ความถูกต้องและความทันสมัยของข้อมูล
ความรวดเร็วในการจัดการและบริหารข้อมูล ความก้าวหน้าทางด้านเทคโนโลยี
การจัดการระบบฐานข้อมูล
ตลอดจนการวิเคราะห์เพื่อสามารถนำข้อมูลไปใช้ในการตัดสินใจที่ถูกต้องตามความต้องการของลูกค้าได้
เนื่องจากการเข้ามาแข่งขันในธุรกิจนี้เป็นไปได้ค่อนข้างยากสำหรับคู่แข่งขันรายใหม่
โดยคู่แข่งมีความจำเป็นต้องใช้การลงทุนสูง ทั้งในด้านเงินทุน
เทคโนโลยีและบุคลากรที่มีความรู้ความสามารถ ตลอดจนประสบการณ์ในการบริหารจัดการข้อมูล
อย่างไรก็ตาม ในปัจจุบัน มีผู้ให้บริการข้อมูลออนไลน์ที่เพิ่มมากขึ้น
ซึ่งคู่แข่งของบริษัทที่อาจนำมาเปรียบเทียบในส่วนของการให้บริการที่ใกล้เคียงกัน ได้แก่

1.  การให้บริการข้อมูลนิติบุคคลในประเทศไทย

หน่วยงานที่ให้บริการในลักษณะที่ใกล้เคียงกับบริการของบริษัท คือ กรมพัฒนาธุรกิจการค้า
กระทรวงพาณิชย์ และ
ตลาดหลักทรัพย์แห่งประเทศไทยที่ให้บริการข้อมูลของบริษัทที่จดทะเบียนเป็นหลักทรัพย์จดทะเบียนในตลาดหลักทรัพย์แห่งประเทศไทยและตลาดหลักทรัพย์เอ็ม
เอ ไอ นอกจากนี้ ยังมีบริษัทเอกชน เช่น บริษัท บรุ๊คเคอร์ กรุ๊ป จำกัด (มหาชน) และ บริษัท
สำนักวิจัยอินรา จำกัด ที่ให้บริการในบางส่วนที่คล้ายคลึงกับบริการของบริษัท

2.  การให้บริการข้อมูลนิติบุคคลต่างประเทศ

การให้บริการข้อมูลนิติบุคคลต่างประเทศนั้น ในปัจจุบันยังไม่มีคู่แข่งของบริษัทโดยตรง
แต่อย่างไรก็ตาม ผู้ส่งออกซึ่งเป็นกลุ่มลูกค้าหลักของบริการนี้ อาจใช้บริการทดแทน เช่น
บริการการประกันการส่งออก เพื่อเป็นการลดความเสี่ยงอีกทางหนึ่ง
บริษัทหรือหน่วยงานที่ให้บริการการประกันการส่งออกนี้ ได้แก่
ธนาคารเพื่อการส่งออกและนำเข้าแห่งประเทศไทย
ซึ่งปัจจุบันเป็นลูกค้าบริการข้อมูลนิติบุคคลต่างประเทศรายใหญ่รายหนึ่งของบริษัท นอกจากนี้
ยังมีบริษัท โคฟาซ เซอร์วิส (ประเทศไทย) จำกัด
ที่มีบริษัทแม่อยู่ในประเทศฝรั่งเศสได้ให้บริการการประกันการส่งออกเช่นกัน

3.  การให้บริการข้อมูลธุรกิจ ข้อมูลข่าวสาร

สำหรับในด้านข้อมูลข่าวจากหนังสือพิมพ์จะมีหน่วยงานหลายๆ แห่งให้บริการ อาทิ
เว็บไซต์ของหนังสือพิมพ์ต่างๆ สถาบันการเงินต่างๆ ที่มีหน่วยงานบริการข่าวสาร บริษัท บรุ๊คเคอร์
กรุ๊ป จำกัด (มหาชน) เป็นต้น
แต่อย่างไรก็ตามข้อมูลข่าวสารที่บริษัทนำเสนอเป็นข้อมูลสรุปและครอบคลุมหนังสือพิมพ์ทั้งภาษาไทยและภาษาอังกฤษกว่า
20 ฉบับ พร้อมทั้งมีบริการในรูปแบบ News Alert ซึ่งแตกต่างจากผู้ให้บริการรายอื่น
โดยเป็นการบอกเตือนแบบ Proactive
เพื่อมิให้ผู้รับพลาดข่าวสารที่สำคัญที่เกี่ยวข้องกับนิติบุคคลที่ตนเองให้ความสนใจ

ส่วนข้อมูลธุรกิจนั้น มีหน่วยงานที่ให้บริการในลักษณะที่ใกล้เคียงกันกับบริษัท ได้แก่ หน่วยงานวิจัย
บริษัทวิจัยการตลาด บริษัท ดาต้า มาร์ท จำกัด และ บริษัท อินโฟเควสท์ จำกัด เป็นต้น

กลยุทธ์การตลาด

  กลยุทธ์ด้านบริการ

ในหลายปีที่ผ่านมานั้น
บริษัทได้กลายเป็นผู้นำในด้านการบริการข้อมูลนิติบุคคลซึ่งประกอบไปด้วยข้อมูลนิติบุคคลจดทะเบียนในประเทศไทย
ข้อมูลข่าวสาร ผ่านระบบคอมพิวเตอร์ออนไลน์ บริการข้อมูลธุรกิจทางด้านการตลาด
บริการระบบเพื่อสนับสนุนการตัดสินใจ ผ่านเครือข่ายอินเตอร์เน็ตซึ่งสะดวก รวดเร็ว
และประหยัดเวลา

นอกจากนี้เพื่อเป็นการสร้างความเข้าใจต่อผลิตภัณฑ์ของบริษัท และสร้างความสัมพันธ์ที่ดีกับลูกค้า
ทางบริษัทจึงจัดกิจกรรมหลังการขายให้กับลูกค้าอาทิเช่น การฝึกอบรมการใช้งานให้ลูกค้า
การให้คำแนะนำ การตอบข้อซักถามและแก้ปัญหาที่อาจเกิดขึ้น และติดตามผลการใช้งานของลูกค้า
ซึ่งในปีนี้บริษัทได้จัดเพิ่มช่องทางที่ลูกค้าจะสามารถติดต่อ สอบถาม และ แสดงความคิดเห็น
ผ่านทางเว็บไซต์ที่จะอำนวยความสะดวกให้กับลูกค้าได้มากขึ้น

ทางบริษัทได้คำนึงถึงการเพิ่มความพึงพอใจของลูกค้าผ่านการบริการที่เป็นมากกว่าข้อมูล
บริษัทจึงได้คิดค้นและพัฒนาเครื่องมือที่จะช่วยในการวิเคราะห์ และตัดสินใจทางธุรกิจ
โดยที่ผ่านมามีการบริการด้าน Scoring โดยการจัดลำดับความเสี่ยงจาก Financial Stress
Score ซึ่งเป็นการจัดทำ Score โดยการนำข้อมูลแวดล้อมของบริษัท
โดยเฉพาะข้อมูลจากงบการเงินมาวิเคราะห์
เพื่อจัดทำเป็นคะแนนสำหรับการวัดความเสี่ยงของธุรกิจ
ทำให้ผู้ใช้งานสามารถนำข้อมูลที่มีอยู่มาใช้ในการประเมินความเสี่ยงของคู่ค้าหรือลูกค้าของตนเอง
โดยเฉพาะการมองภาพรวมของฐานลูกค้าทั้งหมดที่มีอยู่ได้สะดวกรวดเร็วและถูกต้องแม่นยำมากยิ่งขึ้น

ทั้งนี้บริษัทยังมุ่งมันที่จะขยายฐานลูกค้าในกลุ่มธุรกิจขนาดกลางและขนาดเล็ก หรือธุรกิจ SME
โดยมุ่งเน้นการให้ความรู้แก่ผู้ประกอบการเกี่ยวกับความสำคัญของข้อมูลและการนำข้อมูลที่มีอยู่มาใช้ให้เกิดประโยชน์
ที่เป็นที่มาของผลิตภัณฑ์ใหม่ของบริษัทเพื่อธุรกิจ SME
ซึ่งหวังว่าจะเปิดให้บริการภายในปลายไตรมาสที่ 2 ของปีนี้ ภายใต้ชื่อ ‘SMELink.net’
ซึ่งมีพื้นฐานมาจากการแบ่งปันข้อมูลลูกหนี้ค้างชำระ (PaymentInfo)
มาวิเคราะห์เพื่อจัดเป็นคะแนนในพฤติกรรมการจ่ายหนี้
เมื่อนำมารวมกับเครื่องมือที่ให้บริการอยู่ในปัจจุบัน
ลูกค้าจะบริหารฐานลูกค้าของตัวเองได้ด้วยมุมมองที่ครอบคลุมมากขึ้น
นอกจากนี้บริษัทหวังที่จะเป็นคนกลางระหว่าง SMEs และ สถาบันทางการเงิน
ในการที่จะช่วยหาเงินทุนในการทุกธุรกิจอีกด้วย

กลยุทธ์ด้านการจำหน่ายและช่องทางการจัดจำหน่าย

เนื่องจากการใช้ข้อมูลเพื่อประกอบการตัดสินใจในธุรกิจนั้นเป็นสิ่งใหม่สำหรับนักธุรกิจไทยส่วนใหญ่
ดังนั้นกระบวนการขายจึงเป็นกระบวนการเรียนรู้ที่สำคัญ
ซึ่งต้องให้กลุ่มลูกค้าเป้าหมายได้เห็นประโยชน์อย่างแท้จริงจึงสามารถเปลี่ยนความคิดและกระบวนการตัดสินใจได้
ซึ่งกระบวนการขายอาศัยหลายปัจจัยทำให้การขายอาจใช้ระยะเวลามาก
แต่เมื่อได้มีการตัดสินใจใช้ข้อมูลแล้ว ลูกค้าส่วนใหญ่จะต่อสัญญาการใช้บริการต่อไป
จะเห็นได้จากปัจจุบัน บริษัทได้มีอัตราในการรักษากลุ่มลูกค้าเดิมที่สูงมาก
ในแต่ละปีจำนวนลูกค้ากว่าร้อยละ 95 ได้ต่อสัญญาใช้บริการ
ซึ่งพิสูจน์ว่าข้อมูลเป็นสิ่งที่จำเป็นต่อการทำธุรกิจ

  กลยุทธ์การส่งเสริมการขาย

บริษัทมีกลยุทธ์การส่งเสริมการขาย ดังนี้

1. การส่งเสริมการขายโดยตรงกับลูกค้า มีหลายรูปแบบได้แก่
การจัดรูปแบบการขายบริการของบริษัทเป็นแพ็คเก็จต่างๆ ตามความต้องการของลูกค้า
โดยเสนอขายในราคาแพ็คเก็จพิเศษเมื่อเทียบกับการซื้อบริการใดบริการหนึ่งเท่านั้น
การสาธิตและให้ความรู้แก่ลูกค้าใหม่ก่อนเริ่มใช้บริการ เป็นต้น

2. การส่งเสริมการขายผ่านพนักงานขาย โดยการกำหนดค่า Commission ที่จูงใจ และมี
Incentive สำหรับพนักงานขายรายบุคคลและรายกลุ่ม
ซึ่งจะช่วยกระตุ้นการขายโดยการทำงานเป็นทีมอีกทางหนึ่งด้วย
รวมถึงการมีรางวัลมอบให้สำหรับพนักงานขายที่มียอดขายสูงสุดในกลุ่ม อีกด้วย

  กลยุทธ์ด้านราคา

บริษัทจะกำหนดราคาขายโดยพิจารณาต้นทุน ผลตอบแทนและคุณค่าของข้อมูลที่ลูกค้าจะได้รับ
โดยอัตราค่าบริการจะแตกต่างกันขึ้นกับประเภทการให้บริการ เช่น บริการ CORPUS
จะคิดค่าบริการตามชั่วโมงการใช้งานโดยบริษัทมีการกำหนดจำนวนชั่วโมงขั้นต่ำในการให้บริการ
และอาจเปลี่ยนแปลงราคาได้ตามกลยุทธ์ด้านการตลาด ในขณะที่ รายงาน BIR
หรือบริการออฟไลน์อื่นๆ คิดค่าบริการตามลักษณะข้อมูล ปริมาณข้อมูล ความยากง่ายของการหาข้อมูล
และความซับซ้อนของการวิเคราะห์ข้อมูล ซึ่งล้วนแล้วแต่มีผลต่อต้นทุนทั้งสิ้น อย่างไรก็ตาม
บริษัทจะให้ส่วนลดในกรณีลูกค้าใช้บริการเป็นจำนวนมาก หรือทำสัญญากับบริษัทในระยะยาว

ลักษณะลูกค้า

ลูกค้าส่วนใหญ่ของบริษัทจะอยู่ในกลุ่มบริษัทเอกชนและบริษัทที่ทำการค้าระหว่างประเทศ
สถาบันการเงิน และหน่วยงานราชการ เป็นต้น ทั้งนี้
บริษัทมีเป้าหมายที่จะขยายฐานลูกค้าให้ครอบคลุมทั้งในประเทศและต่างประเทศ

(3) การจัดหาผลิตภัณฑ์หรือบริการ

การจัดหาและพัฒนาข้อมูลของบริษัท

เนื่องจากบริษัทประกอบธุรกิจให้บริการและพัฒนาข้อมูลนิติบุคคลที่จดทะเบียนในประเทศไทยผ่านระบบออนไลน์และออฟไลน์
ดังนั้น ฐานข้อมูลของบริษัทจะต้องมีความทันสมัยและมีความน่าเชื่อถือ ด้วยเหตุนี้
ฐานข้อมูลจึงเป็นองค์ประกอบที่สำคัญของบริษัท ในปัจจุบัน บริษัทมีแหล่งข้อมูล ดังต่อไปนี้

1)  กรมพัฒนาธุรกิจการค้า กระทรวงพาณิชย์ : ข้อมูลนิติบุคคลที่จดทะเบียนในประเทศไทย
    และงบการเงิน

2)  หนังสือพิมพ์ : ข้อมูลข่าวสารจากหนังสือพิมพ์ทั้งภาษาไทยและภาษาอังกฤษชั้นนำกว่า 20 ฉบับ
    โดยการจัดเก็บข้อมูลตาม ชื่อบุคคลในข่าว ชื่อบริษัท และอุตสาหกรรม

3)  โครงการ Payment Info :
    เป็นโครงการแลกเปลี่ยนข้อมูลลูกหนี้การค้าของกลุ่มผู้เข้าร่วมโครงการ
    โดยจะมีการปรับปรุงข้อมูลทุกเดือน

4)  D&B : ข้อมูลนิติบุคคลต่างประเทศ

5)  ข้อมูลจากการสัมภาษณ์กับแหล่งข้อมูลโดยตรง เพื่อให้ได้ข้อมูลที่ถูกต้องและข้อมูลอื่นๆ
    นอกเหนือจากข้อมูลที่ได้รับจากหน่วยงานราชการ

ทั้งนี้ บริษัทได้ให้ความสำคัญต่อการรักษาความปลอดภัยของฐานข้อมูล โดยบริษัทจะมีระบบการ
Backup ข้อมูลอย่างเป็นระเบียบและมีระบบการรักษาความปลอดภัยที่เข้มงวดรัดกุม อาทิ Access
Card ที่ใช้ได้เฉพาะในแต่ละชั้น โทรทัศน์วงจรปิด การพิมพ์รหัสผ่าน Finger Scan
การเขียนบันทึกการเข้า-ออก นอกจากนี้ บริษัทจะมีการ Backup ข้อมูลทุกวัน
โดยบริษัทเช่าพื้นที่อาคารที่ถนนเจริญนครเป็นสถานที่จัดเก็บข้อมูล
ซึ่งมีระบบรักษาความปลอดภัยที่เข้มงวดเช่นเดียวกับที่บริษัท
และนอกจากนี้บริษัทยังได้รับการรับรองมาตรฐานด้านความปลอดภัยของข้อมูล ISO27001:2005
จาก Bureau Veritas อย่างต่อเนื่องมาเป็นเวลา 5 ปีติดต่อกัน

การจัดหาคอมพิวเตอร์ และอุปกรณ์ทางไอที

บริษัทจัดให้มีอุปกรณ์คอมพิวเตอร์และระบบซอฟต์แวร์ และฮาร์ดแวร์
ที่มีความทันสมัยและมีจำนวนที่พอเพียงต่อการดำเนินงานของบริษัท ที่ผ่านมา
บริษัทจัดให้มีการเปรียบเทียบข้อเสนอและราคาของผู้จัดจำหน่ายแต่ละราย
เพื่อพิจารณาคัดเลือกข้อเสนอที่ดีที่สุด

(4) งานที่ยังไม่ได้ส่งมอบ (ถ้ามี)

- ไม่มี -